Bendt Bendtsen (KF), 2002-03-21:
Først tak til dem, der støttede forslaget, og så vil jeg gerne komme med nogle kommentarer til dem, der er meget skeptiske over for nogle af de delelementer, der ligger i forslaget.
Det er jo rigtigt, som det bliver sagt, at der er flere elementer.
Først med hensyn til nedlæggelsen af Byggeriets Udviklingsråd.
Som det også fremgår af lovforslaget, finder regeringen, at der er mulighed for at arbejde med rådgivning andre steder fra såsom By og Byg, Byggeriets Evalueringscenter, Byggepolitisk Forum.
Jeg vil gerne understrege, at nedlæggelsen af BUR ikke er et udtryk for, at regeringen nedprioriterer byggeriet.
Fornyelse og øget produktivitet i byggeriet er et højt prioriteret område.
Som det også er sagt, er det noget, vi ser på i konkurrenceevnepakken.
Fru Lissa Mathiasen har nogle bemærkninger omkring afskaffelsen af tilskuddet til forsøgsbyggeriet.
Forslaget om at afskaffe tilskuddet til forsøgsbyggeri er et led i regeringens samlede prioritering af de offentlige midler.
Og som sagt, når vi går ind og ser på det, vi har i konkurrenceevnepakken, så vil vi igangsætte en særlig indsats
på disse områder
Det er jo sådan, at vi mener, at boligorganisationerne skal kunne drage fordel af de her elementer.
Konkurrenceevnepakken indeholder jo en række tiltag, der skal sikre forskning og udvikling i byggeriet.
Pakken indeholder initiativer til digitalisering i byggeriet, øget information til byggeriets brugere, fremme af offentligt/privat samspil og nye samarbejdsformer i byggeriet.
Vedrørende tilskud til forsøg med alternative boliger til unge kan jeg også sige her, at forslaget om at afskaffe tilskuddet til forsøg med alternative boliger til unge er et led i regeringens samlede prioritering.
Ministeriet har kun modtaget ganske få og ukonkrete ansøgninger på ordningen, og under alle omstændigheder ville der højst kunne være givet tilskud frem til udgangen af 2002, og jeg finder derfor, at pengene til forsøgsordningen er bedre anvendt andre steder. Det punkt, der har fået størst kritik fra salen i dag,
er punktet vedrørende beboerrådgiverordningen.
Forslaget om at afskaffe statens tilskud til beboerrådgivere er ligesom de øvrige forslag et udtryk for regeringens samlede prioritering
af de offentlige midler.
Ordningen med rådgiverne løber efter de gældende regler frem til og med 2002 med mulighed for forlængelse til 2003.
Forslaget gør, at tidspunktet for ordningens ophør rykkes frem.
Ordningen vil dog kunne fortsætte frem til udgangen af 2002, hvis Landsbyggefonden betaler udgifterne.
Jeg er opmærksom på, at mange har tilkendegivet, at erfaringerne med beboerrådgiverordningen er gode.
Det vil blive overvejet, om også andre interessenter skal inddrages i finansieringen af ordningen.
Så med hensyn til ungdomsboliger.
Det er ikke første gang, vi diskuterer ungdomsboliger her fra talerstolen, det bliver heller ikke sidste gang i år, forstår jeg.
Det er sådan, at vi har sagt i regeringsgrundlaget, at vi vil bygge flere ungdomsboliger.
Jeg har også noteret mig, at der er visse kommuner med universiteter, der allerede nu går ind og giver en garanti til deres studerende.
Jeg mener, at med det forslag, der er fremlagt omkring grundkapitalen, må de byer, der huser de studerende, være sig deres ansvar bevidst på det her område.
Jeg vil også godt sige, at jeg nøje vil følge udviklingen i antallet af ungdomsboliger i fremtiden.